
	Tema
	Dienos paros režimas, higiena

	Pamokos idėja
	Atsižvelgiant į gyvenimo įgūdžių bendrąją programą, 4 klasės mokiniai turi paaiškinti, paros režimo, švaros palaikymo ir higienos įpročių svarbą brandos pokyčių metu. Mokosi pasirinkti tinkamas pagal amžių higienos priemones. Mokosi susikurti sveiko įpročio ugdymo pažangos stebėjimo planą, diskutuoja, kokie veiksniai gali trukdyti laikyti sveikatą tausojančio įpročio ugdymosi plano.

	Sąvokos
	Dienos režimas – kasdienės veiklos struktūra, racionali darbo ir poilsio kaita.
Sveiko įpročio ugdymo planas – individualus planas, apibrėžiantis sveikatos puoselėjimo būdus ir sveikų įpročių ugdymą.

	Įgūdžiai
	Atsižvelgiant į socialinės, emocinės ir sveikos gyvensenos kompetencijos raidos aprašą:
1. Vertina sveikatą kaip vieną iš esminių vertybių, lemiančių asmens ir visuomenės gerovę bei gyvenimo kokybę. 
2. Rūpinasi sveikata pasitelkus fizinį aktyvumą. 
3. Supranta sveikos mitybos svarbą sveikatai ir renkasi sveikatai palankius maisto produktus.

	Tikslas
	Ugdyti mokinių gebėjimą suprasti paros režimo, švaros ir higienos įpročių reikšmę brandos laikotarpiu, išmokti pasirinkti amžiui tinkamas higienos priemones bei susikurti sveikų įpročių ugdymo pažangos stebėjimo planą, įvertinant galimus veiksnius, kurie gali trukdyti jo laikytis

	Uždaviniai
	1. Supažindinti mokinius su paros režimo, švaros ir higienos įpročių svarbą brandos pokyčių metu.
2. Įvertinti pagrindines higienos priemones ir jų naudojimo svarbą.
3. Susipažinti su sveikų įpročių ugdymo pažangos stebėjimo plano kūrimu ir veiksniais, kurie gali trukdyti laikytis plano.

	Trukmė
	45 min.

	Pamokos pavadinimas
	Dienos režimas ir higiena - kelias į gerą savijautą.

	Priemonės
	· Projektorius arba interaktyvi lenta;
· Kompiuteris.
· Lapai su užduotimi kiekvienam mokiniui.

	PAMOKOS EIGA
	Pamokos planą sudaro keturios dalys:
1. Įžanga (3 min.)
Pristatoma pamokos tema ir užsiėmimo taisyklės. Trumpai aptariame, kas yra dienos režimas, paklausiame mokinių nuomonės, kodėl režimas svarbus mūsų kasdieniame gyvenime.

2. Teorinė dalis (25 min.)
Pristatomi pagrindiniai dienos režimo elementai: mokymasis namuose ir mokykloje, užklasinė bei darbinė veikla, aktyvus poilsis gryname ore, reguliari ir visavertė mityba bei kokybiškas miegas. Aptariama, kiekvienos veiklos svarba sveikatai – pabrėžiama, kad per dieną rekomenduojama skirti apie 60 minučių fizinei veiklai, 2–3 valandas būti gryname ore, laikytis poilsio nuo išmaniųjų ekranų, atlikti akių mankštą, užtikrinti tinkamą miego kokybę ir subalansuotą mitybą.
Aptariama asmens higiena brendimo laikotarpiu: supažindinama su pagrindinėmis higienos rūšimis (kūno, rankų, burnos, plaukų, nagų, drabužių, avalynės), naudojamomis priemonėmis ir  asmens higienos  svarba sveikatai. Paaiškinama, kaip keičiasi higienos poreikiai brendimo metu, kodėl svarbu nuosekliai laikytis higienos įpročių, kaip tai veikia organizmo funkcijas ir savijautą. Taip pat aptariami dažniausi mitai apie higieną ir pateikiami faktai, kurie padeda formuoti teisingus įpročius.
3. Praktinė veikla (15 min.)
Mokiniai pagal pateiktą pavyzdį sudaro asmeninį sveiko įpročio stebėjimo planą ir jį pildo, sistemingai žymėdami įvykdytas užduotis bei reflektuodami galimybes gerinti savo kasdienius įpročius. Diskutuoja, kokie sunkumai gali iškilti laikantis plano.
4. Apibendrinimas ir refleksija (2 min.)
Aptariama, dienos režimo, mitybos, fizinio aktyvumo ir higienos svarbą. Mokiniai pasidalina ką buvo įdomu sužinoti, kur norėtų labiau pagilinti žinias ir kas šią pamoką sekėsi geriausiai.

	1. TEMOS ATSKLEIDIMAS (Įžanga)

	Pamoka pradedama temos atskleidimu (skaidrė Nr. 1). Ir bendrų taisyklių aptarimu, siekiant sukurti saugią ir pagarbią aplinką (skaidrė Nr. 2). Mokinių klausiama, ar jiems yra žinoma, kas yra dienos režimas, ir kodėl jis reikalingas mūsų gyvenime? (skaidrė Nr. 3). Mokiniams pristatoma dienos režimo sąvoka (skaidrė Nr. 4) Aptariami pagrindiniai dienos režimo elementai (skaidrė Nr. 5).

	2. TEMOS ANALIZĖ (Teorinė dalis)
	EIGA
	REKOMENDUOJAMAS TURINYS

	
	2.1. DIENOS REŽIMO ELEMENTAI

	
	Aptariant  mokymąsi ir darbinę bei užklasinę veiklą, galima pradėti nuo klausimų mokiniams:
• Kada yra palankiausias metas mokytis.
• Kuriuo metu geriausia atlikti namų darbus. (skaidrė Nr. 6).
	Mokiniai didžiąją dienos dalį praleidžia mokykloje, todėl svarbu suderinti dienos režimą su jų nervų sistemos pajėgumu. Intensyviausia protinė veikla  rekomenduojama apie 10–12 val. ryto ir 16–18 val. vakaro. Namų darbus geriausia atlikti po pietų ir po poilsio, nes pavalgius ir pailsėjus  geriau susikoncentruojama ir užduotys atliekamos efektyviau. 


	
	Pristatoma aktyvus poilsis gryname ore (skaidrė Nr. 7). 
Pasirinktinai klausiame mokinių: 
· Kiek laiko mokiniai būna fiziškai aktyvūs per dieną.

	Aptariama fizinio aktyvumo nauda sveikatai:
· padeda atsipalaiduoti po protinio darbo;
· skatina raumenų ir sąnarių vystymąsi;
· gerina nuotaiką, energijos lygį ir miego kokybę;
· skatina kūrybiškumą ir bendravimą su draugais.
Akcentuojame, kad fizinė veikla apima ne tik sporto užsiėmimus, bet pasivaikščiojimus su augintiniu, žaidimus lauke, dviračio mynimą.


	
	Fizinio aktyvumo veiklų trukmė (skaidrė Nr. 8).
	Akcentuojame, kad mokiniai turėtų skirti 60 minučių vidutinio arba didelio intensyvumo fizinei veiklai per dieną, pavyzdžiui, bėgimui, dviračio mynimui, sporto žaidimams ar aktyviems judėjimo žaidimams lauke. Papildomai rekomenduojama praleisti 2–3 valandas gryname ore, kurios gali apimti pasivaikščiojimus, kelionė į mokyklą ir atgal, žaidimus kieme ar judrią veiklą su augintiniu. Tokios veiklos stiprina širdį ir raumenis, gerina dėmesio koncentraciją, nuotaiką bei bendrą savijautą.

	
	Aptariama poilsio svarba organizmui (skaidrė Nr. 9).
	Atliekant namų darbus rekomenduojama kas 35–40 minučių daryti trumpas pertraukėles. Pertraukų metu mokiniai turėtų pajudėti, ir atlikti trumpą akių mankštą. Rekomenduojama kartu su mokiniais atlikti akių mankštą: pažvelgti į artimą daiktą ir į tolimą tašką (20–20–20 taisyklė), lėtai judinti akis aukštyn–žemyn ir į šonus, kelis kartus stipriai užsimerkti ir atpalaiduoti. Tokia mankšta sumažina akių nuovargį ir įtampą. 
Rekomenduojama kartu su mokiniais atlikti kūno mankštą – pakelti rankas aukštyn, pasukti pečius ir liemenį, kad atsipalaiduotų įsitempę raumenys. 
Paaiškinama, kad ilgas buvimas prie ekranų prastina regėjimą, mažina dėmesio koncentraciją, didina nervinės sistemos įtampą ir gali trikdyti miegą. Todėl skaitmeninę veiklą svarbu riboti iki 1,5–2 val. per parą, o po ekranų naudoti aktyvias pertraukėles. Akcentuojama, kad pasyvus laikas prie ekranų nėra tikras poilsis, todėl tikram atsistatymui reikalingi judėjimas, grynas oras ir fiziologiškai visavertis miegas ir subalansuota mityba.

	
	Fiziologiškai visavertis miegas (skaidrė Nr. 10). Pasirinktinai užduodami klausimai: 
· kiek laiko mokiniai skiria miegui per parą;
· kas yra geras miegas;
· kas gali padėti palaikyti gerą miego kokybę.
	Akcentuojama, kad miegas – vienas svarbiausių ir veiksmingiausių pasyvaus poilsio būdų, būtinas augančio organizmo fizinei ir emocinei sveikatai. Tik gerai išsimiegojęs vaikas geba susikaupti, išlieka budrus, žvalus ir darbingas visos dienos metu. Kokybiškas miegas padeda nervų sistemai atsistatyti, gerina atmintį, mokymosi rezultatus ir emocinę savijautą. Pabrėžiama, kad labai svarbu laikytis pastovaus miego režimo – eiti miegoti ir keltis tuo pačiu metu, nes tai reguliuoja biologinį ritmą ir padeda lengviau užmigti ir atsikelti.

	
	Mokiniai supažindinami su gero miego samprata, tinkama miego trukme ir patarimais, padėsiančiais palaikyti gerą miego kokybę (skaidrė Nr. 11).

	Aptariama, kad norint kokybiškai išsimiegoti, svarbu laikytis kasdienių įpročių. 
Akcentuojama, kad svarbu vengti išmaniųjų ekranų prieš miegą, nes ekranų skleidžiama mėlynoji šviesa trikdo melatonino – miego hormono gamybą. Todėl rekomenduojama bent 1,5- 2 val. prieš miegą nebesinaudoti telefonu, televizoriumi ar kompiuteriu. Vietoj to siūloma rinktis raminamas veiklas: knygos skaitymą, šiltos žolelių arbatos gėrimą, ramią muziką, spalvinimą.
Mokiniai supažindinami su tuo, kad gerą miegą lemia ir judėjimas dienos metu. Reguliarus fizinis aktyvumas (bent 60 min. kasdien) padeda organizmui išsikrauti, sumažina įtampą ir vakare padeda greičiau užmigti.
Taip pat pabrėžiama subalansuotos mitybos svarba – valgant reguliariai, įvairų ir maistingą maistą, organizmui lengviau palaikyti energijos ritmą. Prieš miegą rekomenduojama vengti sočių, riebių, sunkiai virškinamų patiekalų, nes persivalgymas gali apsunkinti virškinimą ir trukdyti užmigti 
Aptariama ir miego aplinkos svarba. Geriausia miegoti vėsiame, išvėdintame, tamsiame ir tyliame kambaryje. Paaiškinama, kad tamsa padeda gamintis melatoninui, o tinkama temperatūra (apie 18–20 °C) leidžia kūnui greičiau atsipalaiduoti. Patariama iš miegamojo pašalinti dirgiklius – įjungtus ekranus, ryškią šviesą, triukšmą. Galiausiai pabrėžiama, kad kokybiškam miegui itin svarbus pastovus režimas: eiti miegoti ir keltis panašiu metu kiekvieną dieną. Nuoseklus ritmas padeda kūnui įprasti, todėl užmigti tampa lengviau, o miegas – gilesnis ir kokybiškesnis.

	
	Sveikatai palankaus maitinimosi svarba organizmui. (skaidrė Nr. 12). Pasirinktinai mokiniams užduodami klausimai apie sveiką mitybą:
· Kiek kartų per dieną reikia valgyti;
· Kokiu periodiškumu reikia valgyti.

	Akcentuojama, kad net jei mokinys mokykloje nevalgo pusryčių, namuose jis turi būtinai papusryčiauti, nes rytinis valgymas suteikia energijos ir padeda geriau susikaupti. Vaikams rekomenduojama valgyti 4 kartus per dieną, kas 3,5–4 val. Mokykloje svarbu bent kartą suvalgyti šilto maisto, o jei nėra galimybės pietauti – bent užkąsti, kad tarp valgymų nesusidarytų 6–7 valandų tarpas, galintis sutrikdyti virškinimą.
Aptariama, kad sveikatai svarbiausia — įvairi ir subalansuota mityba, kurioje kasdien būtų visos pagrindinės maistinės medžiagos: angliavandeniai, baltymai, riebalai, vitaminai ir mineralai. Įvairovė mityboje leidžia organizmui gauti visus augimui ir energijai reikalingas maistines medžiagas.

	
	2.2. ASMENS HIGIENA 

	
	Mokinių klausiama, kas yra asmens higiena  (skaidrė Nr. 13-14).
Išklausius mokinių atsakymus, pristatomas asmens higienos apibrėžimas.

	Asmens higiena – tai sisteminga ir reguliari kasdienė veikla, apimanti kūno, plaukų, nagų, burnos ertmės, drabužių švaros priežiūrą. Jos tikslas – palaikyti optimalią orgnizmo sveikatą, užkirsti kelią infekcinėms ir kitoms ligoms, užtikrinti gerą fizinę ir emocinę savijautą. Asmens higiena taip pat apima tinkamus mitybos, poilsio, fizinio aktyvumo ir miego įpročius, nes jie tiesiogiai veikia bendrą organizmo funkciją ir savijautą.


	
	Pristatomi kūno pokyčiai brendimo metu (skaidrė Nr. 15).
	Brendimo laikotarpiu organizme vyksta kūno pokyčiai, todėl pasikeičia ir higienos poreikiai. Daugiau prakaituojame, todėl svarbu dažniau praustis ir keisti drabužius, kad būtų išvengta nemalonaus kvapo ir odos problemų. Plaukai greičiau riebaluojasi, todėl juos reikia reguliariai plauti ir prižiūrėti, kad atrodytų tvarkingai. Drabužiai ir kūnas greičiau tampa nešvarūs, todėl būtina laikytis kasdienės kūno higienos – reguliariai praustis, keisti drabužius ir naudoti tinkamas higienos priemones. Burnos higienai reikia skirti daugiau dėmesio: rekomenduojama plauti dantis bent 2 minutes ryte ir vakare, nepamiršti valyti tarpdančius ir liežuvį. 

	
	Asmens higienos pagrindinės rūšys (skaidrė Nr. 16).
	· Kūno higiena – reguliari kūno prausimosi ir odos priežiūra, siekiant pašalinti prakaitą, nešvarumus ir sumažinti bakterijų kiekį.
· Rankų higiena – rankų plovimas su muilu prieš valgį, po tualeto, grįžus iš lauko ar paglosčius augintinį. Siekiant išvengti infekcijų plitimo.
· Burnos higiena – dantų, tarpdančių ir liežuvio valymas, siekiant išvengti karieso, dantenų problemų ir blogo burnos kvapo.
· Plaukų ir galvos odos higiena – plaukų ir galvos odos plovimas bei priežiūra, kad būtų išvengta riebalavimo, pleiskanų ir nemalonaus kvapo.
· Nagų higiena – nagų kirpimas, valymas ir priežiūra, kad nebūtų nešvarumų ir sumažėtų infekcijų rizika.
· Drabužių ir avalynės higiena – švarių, tvarkingų drabužių ir avalynės dėvėjimas bei reguliari jų priežiūra, siekiant užtikrinti komfortą ir sveiką odos būklę.


	
	Asmens higienos priemonės (skaidrė Nr. 17).
Pasirinktinai paklausiame mokinių:
· Kokias asmens higienos priemones naudojate kasdien?

	Aptariamos pagrindinės higienos priemonės, kurias turėtų naudoti ketvirtokas:
· dantų šepetėlis ir pasta – pašalinti apnašas ir maisto likučius;
· tarpdančių siūlas – valyti maisto likučius tarp dantų;
· liežuvio valiklis – sumažinti mikroorganizmų kiekį nuo liežuvio, gaivinti burnos kvapą;
· muilas – plauti rankas ir kūną;
· kempinė – prausti kūną vonioje ar duše; 
· asmeninis rankšluostis – nusausinti rankas ir kūną;
· plaukų šepetys – prižiūrėti plaukus, pašalinti nešvarumus;
· nagų žirklutės – tvarkyti nagus, mažinti bakterijų kaupimąsi nagų zonoje; 
· švarūs drabužiai – reguliariai keisti drabužius;
· šampūnas - švelniai plauti galvos odą ir plaukus; 
· kūno prausiklis – pašalinti prakaitą, kitus ir nešvarumus nuo kūno.

	
	Asmens higienos įpročiai (skaidrė Nr. 18-19).
 Paklausiame mokinių:
· Kodėl svarbu laikytis asmens higienos įpročių.

	Akcentuojama, kad asmens higiena gali padėti apsisaugoti nuo užkrečiamųjų ligų. Tinkama asmens higiena teigiamai veikia fizinę ir emocinę savijautą.

	
	Aptariami asmens higienos mitai ir faktai (skaidrė Nr. 20-24).

	· Rankas būtina plauti tik tada, kai jos matomai purvinos – tai mitas, nes ant odos kaupiasi bakterijos, virusai ir nešvarumai, kurių plika akimi nematyti, o jie gali lengvai patekti į organizmą ar būti perduoti kitiems. 
· Mitas tai, kad trumpi plaukai mažiau riebaluojasi: riebalų gamybą lemia galvos oda ir riebalinių liaukų aktyvumas, todėl plaukų ilgis tam neturi esminės įtakos. 
· Mitas, kad tas pačias kojines galima nešioti kelias dienas iš eilės – drėgmė ir šiluma sudaro palankias sąlygas bakterijoms daugintis, todėl atsiranda nemalonus kvapas, odos sudirgimai ar grybelinių infekcijų rizika. 
· Faktas, kad dantis rekomenduojama valyti dvi minutes, nes per trumpesnį laiką sunku tinkamai pašalinti apnašas nuo visų paviršių, o ilgesnis valymas padeda pasiekti ir sunkiau prieinamas vietas. 
· Faktas, kad po nagais gali likti bakterijų net jei rankos atrodo švarios, nes po nagų krašteliu susikaupia mažos dalelės, kurias pašalinti galima tik kruopščiai plaunant ir skiriant dėmesio nagų zonai.


	3. PRAKTIKA 
	Mokiniai sudaro savo sveiko įpročio ugdymo pažangos stebėjimo planą (skaidrė Nr. 25-26).
Mokiniams pasirinktinai galima užduoti papildomus klausimus:  
· Kokie įpročiai jiems atrodo lengviausi ir jau yra tapę kasdienybe.
· Kurie įpročiai kelia daugiau sunkumų ir gali pareikalauti ilgesnio laiko įtvirtinimui.
	Mokiniai kiekvienos dienos pabaigoje savarankiškai įsivertina savo dienos elgesį ir kalendoriuje pažymi, kuriuos sveikos gyvensenos įpročių ugdymo veiksmus pavyko įgyvendinti. Remdamiesi įsivertinimu, jie aptaria su artimaisiais, ką galėtų patobulinti, kad kitą dieną pasiektų daugiau teigiamų rezultatų. Ši kasdien kartojama užduotis tęsiama tol, kol mokiniai nuosekliai pažymi visus suplanuotus sveikos dienos ir miego režimo įpročius, taip stiprindami atsakomybę už savo savijautą ir palaipsniui formuodami tvarius elgesio pokyčius.
Taikant minčių lietaus metodą, su mokiniais aptariama, kokie sunkumai gali kilti siekiant laikytis plano.
 Dažniausiai pasitaikantys iššūkiai:
· motyvacijos stoka, kai mokinys trumpuoju laikotarpiu nejaučia greito rezultato;
· žinių trūkumas apie konkretų sveiką įprotį; nuovargis ar energijos stoka, trukdanti išlaikyti nuoseklumą;
· per sudėtingas ar nepakankamai aiškiai struktūruotas planas;
· bendraamžių įtakos veiksnys – situacijos, kai socialinis spaudimas ar noras prisitaikyti prie grupės  mažina mokinių pasiryžimą laikytis sveikatai palankių pasirinkimų.

	4. REFLEKSIJA
	Kiekvienam mokiniui pamokos pabaigoje išdalijami lapeliai su nebaigtais sakiniais. Mokiniai pratęsia sakinius ir perskaito juos klasės draugams.

	5. PRIEDAI
	Prieš pamoką kiekvienam mokiniui rekomenduojama atspausdinti praktinę užduotį, „Sveiko įpročio ugdymo planas”.

	6. REKOMENDUOJAMA LITERATŪRA
	Sveikatos apsaugos ministerijos parengta informacija:
· Bendrosios fizinio aktyvumo rekomendacijos visoms amžiaus grupėms;
· Sveikatai palankios mitybos rekomendacijos.
Vilniaus miesto savivaldybės visuomenės sveikatos biuro parengta informacija:
· Sveikatai palankių įgūdžių formavimas 
· Patarimai apie asmens ir maisto higieną

